جوزي ساراماݣو (ب لبرتغالية: José Saramago)، خلاق ف 16 نونبر 1922 و توفا ف 18 جوان 2010، كاتب و أديب برطقيزي دّا جايزة نوبل د لأداب ف 1988. كايتعتابر من أهم لأدباء د لقرن لعشرين و من أشهر لأعمال ديالو "العمى" (1995) و "انقطاعات الموت" (2005) و "قابيل" (2009). ساراماݣو قدر يفرض راسو ك أديب إنساني و موتقّاف فاعل ف لحياة سّياسية ف بلادو و ف لعالم، تميز ب لفهم لخاصّ ديالو ل تّاريخ و لأخلاق و تّقافة و ب لبصمة لجمالية لخاصة ديالو ف لكتابة لّي كا تثور على أشكال لكتابة تّقليدية ف لأدب. جوزي ساراماݣو خلاق ف آزينياݣا ف لبرطقيز و تحولات لعائيلة ديالو لواحد لمدة باش يعيشو ف لارجونتين قبل ما يرجعو يعيشو ف ليشبونة. أو رواية ديالو نشرها ف 1947، و كانت سميتها "أرض الذنب" و كانت لقات تشجيع من عند نّقاد، واخا هاكاك ساراماݣو ما نشر تا رواية من بعد منها ل مدة 20 عام، حيت خدم ف صّحافة و ب سباب لعضوية ديالو ف لحزب شّيوعي لبرطقيزي ما كانتش ظروف لبرتغال مزيانة من ناحية حرية النشر و صّحافة تحت لحكم دّيكتاتوري ديال سالازار.